For tidlig fødte barn risikerer alvorlige problemer
Det er konklusjonen fra norske forskere som har fulgt premature barn fra hele landet fram til skolealder, skriver Aftenposten.I Norge er det i dag vanlig å satse på livreddende behandling fra 24. uke, men i samråd med foreldrene er man åpne for å behandle allerede fra 23. uke dersom barnet vurderes som livskraftig. - De fleste klarer seg bra, men risikoen for funksjonsnedsettelser betyr at vi i alle fall ikke bør presse grensene ytterligere med å redde barn som er født før uke 23, sier professor i pediatri, Trond Markestad.Katrine Tyborg Leversen som nylig tok doktorgrad på fagfeltet for tidlig fødte barn med en vekt på under 1.000 gram, eller som ble født i ukene 22 til 27, fant ut at én av fem som ble født i svangerskapsuke 23 til 25, hadde cerebral parese eller var døv eller blind. Ett av 25 barn født i ukene 26 og 27 hadde tilsvarende handikap. Ifølge Leversens forskning hadde ett av tre barn som ble født i uke 23 til 25, så store evnemessige, motoriske eller sansemessige vansker at de med stor sannsynlighet vil ha store problemer i hverdagen og på skolen. Risikoen hadde sunket til én av tolv for barn som ble født i uke 26 til 27.
Barn som er født i uke 23 til 25 risikerer alvorlige funksjonsskader, som cerebral parese, døvhet og blindhet.